52. schôdza NR SR - 14.deň - B. popoludní
Dátum: 2026-06-15
Poslanec: Kolíková, Mária 
Druh vystúpenia: Vystúpenie v rozprave

Ďakujem vám pekne. Vážený pán predsedajúci, vážené dámy poslankyne, vážení páni poslanci. Ja som pôvodne ani nepredpokladala, že vystúpim, ale z ohľadu aj na vypočutie si posledných rečníkov, ja si myslím, že je na mieste k tomuto návrhu k zmene ústavy povedať zopár slov. Aj kvôli tomu, že z ústavy sa nám tu naozaj stáva trhací kalendár. Čo si zmyslí vládna koalícia, že je dobré urobiť a akoby zalepiť ľuďom oči, že sú tu iné vážne problémy, tak riešime niečo, čo skutočne nás nikam neposunie. A ja si dovolím samozrejme povedať aj k predlžovaniu funkčných období, aj k pozmeňujúcemu návrhu, ktorý súvisí s referendom a bude to, bude to, ja si myslím, že aj dôležité stanovisko z našej strany, aký je k tomu náš postoj. A samozrejme aj k tomu, prečo máme takú právnu úpravu v ústave, ako dnes máme, ktorá osobitne nepripúšťa referendum pre otázku o predčasných voľbách. A som presvedčená, že nepripúšťa, že takto, ako je postavená právna úprava, tak to aj bola myšlienka ústavodarcu, tak bola schválená tá zmena ústavy. A považujem ju za správnu a dobrú pre Slovensko. A na druhej strane považujem za absolútne legitímne rozprávať sa k návrhu zmeny ústavy, tak ako dávajú predkladatelia. A áno, v jednom momente je absolútne legitímne rozprávať sa o tom, že by sme predĺžili funkčné obdobie pre mestá, obce, kľudne aj pre župy. Môžeme sa o tom rozprávať, ale nie v čase, keď máme riešiť proste pre tie obce a mestá niečo úplne iné. Jednoducho, keď chceme, aby tu efektívne fungoval výkon verejnej správy na komunálnej úrovni, všetci veľmi dobre vieme, že musíme prejsť veľmi dôslednou reformou verejnej správy. Osobitne v čase pandémie sa toto úplne jednoznačne ukázalo. Obce a mestá naozaj vykonali obrovský kus práce pre ochranu spoločnosti pri šírení pandémie. Obrovský kus práce urobili. Obrovský. To znamená, je na mieste rozprávať sa o tom, čo urobiť pre obec a mesto. Keď vidíme, že keď je krízová situácia v krajine, naozaj predstavitelia obcí a miest vedia urobiť veľkú verejnú službu pre všetkých a chrániť spoločnosť, lebo to skutočne ukázali. Naozaj to ukázali. Bez ohľadu, aké mali k tomu prostriedky, naozaj v tomto ukázali, že obce a mestá tu chránili Slovensko pred šírením pandémie. Urobili opatrenia maximálne, čo bolo v ich možnostiach. Áno, aj v rámci osvety k očkovaniu urobili naozaj množstvo, množstvo dôležitej práce a chránili nás. O to viac je na mieste rozmýšľať sa nad tým, ako im dať väčšiu zodpovednosť, väčšie kompetencie, decentralizovať celú verejnú správu ešte viac. Po revolúcii sa urobil po nežnej revolúcii po 89. februári taký prvý krôčik, v istej miere aj deformácia. Nakoniec to celé územnosprávne členenie mohlo vyzerať oveľa efektívnejšie a úplne inak. Ostali sme na ôsmich krajoch, na tisícoch obcí, maličkých obcí, ktoré vieme veľmi dobre, že keď im chceme preniesť viac kompetencií, nedokážu to tie malé obce urobiť. Nedokážu to. Je aj na mieste sa o tom veľmi otvorene rozprávať. Však nakoniec už je množstvo konceptov pre reformu verejnej správy. Už aj na úrovni prezidenta sa rozpráva o tom, ako by tie reformy mali vyzerať a ktorým smerom sa uberať. O tom by sme sa tu mali rozprávať. Tomu by sme tu mali míňať aj my svoj čas. Naozaj o návrhu, ktorý by riešil reformu verejnej správy. To by bol naozaj zmysluplný čas. A to by bolo potom o stratégii a o rozvoji pre obce a mestá. A k tomu by bolo dobré kľudne mať aj naozaj tu ministra financií a rozprávať sa aj o dopade na verejné financie a rozprávať sa o tom, koľko financií dáme viac. Lebo to musí súvisieť aj s finančnou decentralizáciou. Veď tí, čo ste naozaj zástupcami tu v parlamente a ste buď starostami alebo primátormi, veľmi dobre viete, že je na mieste rozprávať sa o finančnej decentralizácii. Veľmi dobre to viete. Viete veľmi dobre, že je na mieste mať oveľa viac kompetencií a že ich dokážete veľmi dobre spravovať. Či toto je cesta? Tváriť sa, že teraz cesta je pre lepší rozvoj obcí a miest, keď sa predĺži funkčné obdobie, to nie je pravda. Nie je to pravda. Ale to nie je o tom, že by som nedávala dôveru starostom a primátorom. Nie. Ale my si ideme zakrývať oči, že toto niečo vyrieši, ale to nič nevyrieši. Jednoducho potrebujeme naozaj vážnu reformu verejnej správy. Ja sa pýtam, čo urobila táto vláda pre reformu verejnej správy? Lebo to súvisí aj s efektívnejším využívaním verejných financií. To sú veci. O to viac, keď sa rozprávame o tom, že ľudia majú naozaj pri tom priamom výkone volebného práva, kde sa priamo rozhodujú, kto ich bude zastupovať v tých obciach a mestách. Tam priamo vidia, čo sa deje. Tam priamo vidia, ako sa čerpajú tie verejné financie a vedia to naozaj veľmi dobre zúčtovať svojim starostom, svojim poslancom. Keď vidíme, že tie obce a mestá vedia tie verejné služby dobre robiť, treba im naozaj dať viac, viac dôvery, dať im viac kompetencií a dať im viac financií. O tom by sme sa tu mali rozprávať. Lebo potom vieme aj ušetriť tie verejné financie, keď sa budú dobre čerpať. Keď sa budú dobre čerpať. To sú ťažké debaty, ale tie musíme spraviť. Ináč Slovensko ďalej neposunieme. A potom k tomu samozrejme v plnosti využiť aj eurofondy. O tom by sme sa tu mali rozprávať. Ako ideme využiť eurofondy aj v súvislosti s veľkou reformou verejnej správy? O tom by sme sa tu naozaj mali rozprávať. Toto Slovensko posunie. Ale nie to, že či budú štvorročné alebo päťročné funkčné obdobia. A potom sa môžeme o tom rozprávať. Môžeme sa o tom rozprávať z hľadiska celej reformy verejnej správy. Ale tu ideme klamať ľudí, že päťročné funkčné obdobie nám niečo vyrieši v obsahoch. Nie, nevyrieši nám to. To nie je pravda. To nie je pravda. Treba mať odvahu urobiť niečo, aj ťažké reformy, aj ťažké zmeny, ktoré Slovensko posunú ďalej. Ale to nemôžu byť tu návrhy, pri ktorých my sa tu stretávame a teraz tu riešime od začiatku schôdze len, ako sa udržať pri moci. Lebo tento návrh nie je o tom, že Slovensko posunie ďalej. Slovensko nikam ďalej neposunie. Ani neušetrí verejné prostriedky. Ani neposkytne ľuďom lepšie verejné služby. Nie je to pravda. Tento návrh ich nikam neposunie. A je úplným výsmechom, že k návrhu, ktorý má dať obciam možnosť, aby bolo dlhšie funkčné obdobie, sa pripojí návrh, ako skrátiť funkčné obdobie v parlamente. To znamená, že keď platí podľa navrhovateľov, že obce by mali mať päťročné obdobie, no tak potom asi platí aj pre vládu, že aj vláda by mala mať teda aspoň to štvorročné funkčné obdobie. Lebo ako má vláda robiť nejaké zmeny pre spoločnosť, aj ťažké zmeny, ak vie, že keď to bude nepopulárne, tak sem niekto príde s referendom, bude to politicky zneužívať a teda nebude mať štyri roky, ale bude mať dva. Lebo podľa toho návrhu predsa k predčasným voľbám je, že dobre, tak prvý rok hneď po voľbách referendum nemôže byť, ale po prvom roku môže byť referendum. Takže príde vláda, ktorá bude robiť aj nepopulárne zmeny a prvé, čo je, bude sa spisovať referendum a bude sa destabilizovať celá spoločnosť, aby boli nové predčasné voľby. Takže pre komunálne voľby tu má platiť päťročné funkčné obdobie, ale pre národný parlament a pre národnú vládu má platiť dvojročné funkčné obdobie, lebo k tomuto to potom smeruje. Že aby sme pre národnú vládu vytvorili priestor, že tu bude proste vládnuť maximálne tie dva roky. Taký priestor tu vytvárame referendom o predčasných voľbách. A preto zaiste nie je náhodou, prečo tie referendá o predčasných voľbách v rámci Európskej únie sú naozaj veľmi zriedkavé a ani nie sú, že to je výnimka jedných dvoch krajín v rámci celej Európskej únie. A keď sa pozrieme, prečo tam bola prijatá tá právna úprava, tak presne takýmto populistickým spôsobom. Nie, že by to zlepšovalo stabilitu v tej krajine. A vôbec nie k väčšej zodpovednosti. Vôbec nie. Je to k destabilizácii tej spoločnosti. Je to absolútne pokrytecké sa tu tváriť, že pre obce treba predĺžiť to funkčné obdobie a pre národnú vládu ho treba skrátiť. Jednoducho to nesedí. To si musíte vybrať. Tak buď chcete mať tie stabilné vlády alebo ich nechcete mať stabilné. A ja som veľmi rada a musím povedať, že si dovolím naozaj vyzdvihnúť veľmi jasné postoje zo strany kresťanskodemokratického hnutia, ktoré v tom má úplne jasnú odpoveď. Referendum o predčasných voľbách smeruje k destabilizácii spoločnosti a je to tak. A treba to tak povedať. Keď chceme mať stabilné vlády, od ktorých chceme mať aj odvahu osobitne urobiť reformu verejnej správy, nemôžeme ruka v ruke tu presadzovať referendum o predčasných voľbách. To sa jednoducho nedá. To musíte všetci veľmi dobre vedieť z vládnej koalície. Presadzovať referendum o predčasných voľbách do ústavy je absolútne len populistický teraz návrh, ktorým chcete ľuďom prelepiť oči voči všetkým problémom, ktorým čelia a že ako strádajú, že poďme dávať zodpovednosť politikom, ale v tomto treba proste prijať Voľbách do ústavy je absolútne len populistický teraz návrh, ktorým chcete ľuďom prelepiť oči voči všetkým problémom, ktorým čelia a že ako strádajú, že poďme dávať zodpovednosť politikom, ale v tomto treba proste prijať výsledky volieb, ja sa domnievam. Treba prijať výsledky volieb, ktoré sa nám aj nepáčia a treba dať priestor vláde, nech robí zmeny. Ale čo urobila táto vláda, keď nastúpila? Okrem krásneho motta „lepšie, pokojnejšie a bezpečnejšie“ priniesla hanebnú novelu trestných kódexov, ktorá priniesla krádeže v obchodoch, nízke tresty za korupciu, priniesla zmeny v trestnom procese, ktoré sťažujú aj boj orgánov činných v trestnom konaní v boji proti organizovanému zločinu. To nám priniesla táto vláda. Táto vláda zjavne nemá žiadnu odvahu tu robiť žiadne zmeny. Tak potom sem naozaj prichádza s takýmito pokryteckými návrhmi, ktoré nás jednoducho nikam, nikam, ale že nikam neposúvajú. A zbytočne, zbytočne tu len míňame čas v parlamente na návrhy, ktoré nakoniec sa nám dostanú do takéhoto vzájomného protikladu, že riešime v tom istom návrhu na zmenu ústavy predĺženie funkčného obdobia pre obce a pre mestá, pre starostov, pre poslancov obecných zastupiteľstiev, mestských zastupiteľstiev, pretože je to lepšie pre stabilitu a lepšie pre strategické plány, ale na druhej strane pre národný parlament a národnú vládu chceme vytvoriť priestor, aby tá vláda mohla padnúť po dvoch rokoch. Tak to ja by som bola rada, keby mi toto niekto vysvetlil, že ako mám dobre rozumieť, že dlhšie stabilné funkčné obdobie je dôležité pre krajinu? Alebo to, čo platí pre obec a pre mestá, neplatí pre národný parlament? To by som naozaj rada bola, keby mi to teda predstavitelia HLAS-u, ktorí sem priniesli tento návrh, ale asi ho majú vykonzultovaný aj s ostatnými z vládnej koalície, vysvetlili, ako mám tomu dobre rozumieť. Že pre obec a pre mesto platí, že je dôležité mať tých obecných zástupcov, či sú to starostovia, primátori alebo sú to poslanci, na päťročné funkčné obdobie, teda predĺžiť im ho, ale pre národný parlament treba mať možnosť, aby to trvalo teda maximálne tie dva roky. To by som naozaj rada vedela, ako sa dá tomuto rozumieť, lebo toto mi príde ako naozaj nejaký vážny náraz dvoch, dvoch odôvodnení, dvoch prístupov, ktoré sa tu proste vzájomne, vzájomne tu na seba narážajú v tom istom návrhu na zmenu ústavy. To by som bola naozaj rada, keby tu niekto vystúpil za vládnu koalíciu, to mi vysvetlil, lebo ja tomu nerozumiem. Že keď raz tu niekto presadzuje, že treba predĺžiť funkčné obdobie, lebo je to dôležité pre strategické plánovanie a pre zmenu v obci, v meste, prečo to neplatí pre celé Slovensko? Tak pre celé Slovensko nepotrebujeme žiadnu lepšiu zmenu? Nepotrebujeme žiadnu stabilitu? Tak to by som chápala, keby sme uvažovali teda o predĺžení funkčného obdobia pre národný parlament, že asi to by išlo v zhode, ale asi nejde v zhode, keď potrebujem ten národný parlament a národnú vládu zhodiť počas toho funkčného obdobia. Či my nepotrebujeme už robiť žiadne zmeny na Slovensku? Len je potrebné udržať sa pri moci a ešte tu vzájomne, vzájomne vytvárať napätia referendami. Lebo to ste spustili vy vo vládnej koalícii tieto referendá. To ste spustili vy. To, čo ste spustili, ste si vypýtali. Áno, že sa zbierali podpisy po ďalšie referendum počas vášho vládnutia. To ste si vypýtali vy. Ale je absolútne pokrytecké tvrdiť, že je dôležité predĺžiť funkčné obdobie pre obce, pre mestá, ale pre národnú vládu nie. To proste nesedí. To nesedí. A ja sa naozaj domnievam a som presvedčená, že pre obce a pre mestá to, čo treba spraviť, je ťažká reforma verejnej správy a treba ju začať robiť. Treba na to odvahu. A neviem si predstaviť vládu, ktorá urobí reformu verejnej správy a bude nad ňou kladivo predčasných volieb, pretože určite, keď sa urobí akákoľvek reforma verejnej správy, tak tu bude určite veľa nespokojných. A keď nebudú, tak tí, čo budú v opozícii, urobia všetko preto, aby tu takí nespokojní boli. To viete všetci veľmi dobre. Nech sa robí akákoľvek zmena, ktorá je ťažká, tak opozícia, bohužiaľ, to zneužije na veľmi neférový politický boj, že tam vôbec potom nejde o krajinu, ale ide tam o to, ako zneužiť tú ťažkú zmenu na to, aby na tom proste tá opozícia politicky profitovala. Bohužiaľ, je to tak. Ako bývalá ministerka spravodlivosti, ktorá presadzovala justičnú reformu, viem presne, o čom hovorím. Keď sa tu robili protesty pred súdmi, ktorých sa reforma ani nedotkla a že ich tam robili predstavitelia vtedajšej opozície, dnes vládnej koalície, bohužiaľ aj niektorí predstavitelia vtedajšej koalície, že tá reforma jednoducho vám dáva obrovský priestor na veľmi neférový politický boj, kedy vôbec nejde o krajinu. Tak ja by som naozaj v tomto celom rada vedela, ako to je s predstavami súčasnej vládnej koalície ohľadom reformy verejnej správy. Lebo ak chcete urobiť reformu verejnej správy, ak sa zhodneme spoločne na tom, že ju treba, no tak nemôže tu visieť Damoklov meč predčasných volieb. Na tom sa hádam zhodneme. Chcela by som vidieť tú vládu, ktorá urobí reformu verejnej správy a bude vedieť, že môžu byť hneď vypísané predčasné voľby, lebo to vieme veľmi dobre, že kým sa vám podarí vysvetliť takú reformu všetkým, niekto vždy bude nespokojný, že sa jednoducho na tom ten politický kapitál dá veľmi jednoducho stavať a zneužívať a vytvárať napätie v spoločnosti. Jednoducho to referendum o predčasných voľbách ja vnímam ako politické zlo. Že to nemôže nikto myslieť úprimne, kto chce nejakú zmenu v krajine urobiť, ktorá je ťažká. Nemôže to myslieť úprimne. Pretože zmenu treba urobiť čo najskôr. A nech sa akokoľvek o nej diskutuje, akokoľvek je do toho zapájaná celá spoločnosť, vždy sa nájdu ľudia, ktorí budú nespokojní. A kde sa nájdu politici, osobitne z opozície, ktorí to budú zneužívať a už to zneužijú na politický boj. Takže ak to teraz idete presadzovať, referendum o predčasných voľbách, a tvárite sa, že to je pre stabilitu, je to klamstvo. Je to klamstvo a treba to ľuďom povedať. Ak tu niekto presadzuje referendum o predčasných voľbách, zjavne nechce žiadnu ťažkú zmenu pre spoločnosť, lebo sa bude zneužívať na politický boj, naozaj hnusne. A neviem si predstaviť, že sa potom niekedy nejaká zmena podarí. A to si treba úprimne povedať. A Slovensko naozaj nie je v stave, že by tu žiadna zmena nebola potrebná. Už prinajmenšom, ak sa bavíme o reforme verejnej správy. Ale treba si povedať, zdravotníctvo, no tiež potrebuje množstvo zmien a nie ľahkých, a nie ľahkých. Ak chceme takéto zmeny urobiť, treba mať pokoru k výsledku volieb a treba dať šancu tým vládam, aby také zmeny urobili. Ale nie hecovať ľudí v predčasných voľbách do referenda. Preto ja som jednoznačne proti tomu, aby takýto priestor na referendum o predčasných voľbách bol, a nie preto, že chcem ľuďom zobrať možnosť. Nie preto. Nie preto. Ale viem, čo to presne znamená, keď sa robia ťažké reformy. Viem presne, čo to znamená. A viem presne, ako ťažké je pri takýchto reformách, aby vôbec zaznelo, že tie reformy a tie zmeny boli dobré. Na to sa príde až po rokoch. Ak sa na to vôbec príde počas toho funkčného obdobia, to je obrovské šťastie pre toho, kto takú reformu presadzuje. Takže ak nechceme žiadne zmeny pre Slovensko, nech sa páči, dajme si referendum o predčasných voľbách, ale to znamená, že naozaj už osobitne reforma verejnej správy, neviem si predstaviť, že by sa to niekedy podarilo. Takže ak máme zhodu, že treba robiť zmeny pre Slovensko, referendum o predčasných voľbách treba jednoznačne odmietnuť ako možnosť. Treba mať pokoru k výsledku vo voľbách a potom na základe výsledkov vo voľbách dať šancu tej vláde, nech ukáže, čo vie. Bohužiaľ, táto vláda nám zatiaľ neukázala nič, čo by skutočne Slovensko posunulo ďalej. Ako som povedala, ľudia strádajú, nevidia, že by sa znižoval štátny dlh, nevidia žiadne zásadné zmeny. Ja vidím zásadné zmeny v trestnej politike, ale tie teda znamenajú naozaj sťaženie celého trestného procesu. Ak sa tu niekto sťažuje na to, že trestný proces trvá dlho, no tak teda vládna koalícia urobila maximum preto, aby sa predĺžil ešte viac. Takže ja naozaj nevidím, ja naozaj nevidím, že by sa tu diali pozitívne zmeny. Nevidím ich. Ale ak ich chceme, ak chceme raz dať možnosť nejakej vláde, aby tu nejakú zmenu urobila, tak som o tom presvedčená, že referendum o predčasných voľbách takúto snahu každej budúcej vlády, ak už nie zmarí, tak naozaj vo veľkej miere tak sťaží, že je málo pravdepodobné, že taká zmena bude úspešná. A som presvedčená o tom, že ak by som mala vymenovať jednu reformu, ktorá je dôležitá, kľúčová pre Slovensko, ktorú treba urobiť, tak je to reforma verejnej správy spolu s finančnou decentralizáciou, dať obciam a mestám viac zodpovednosti, viac kompetencií, viac peňazí, ale musíme to inak usporiadať. Nedá sa to v takýchto drobnučkých maličkých celkoch. Nedá sa to. Vieme to. Treba to spraviť. A nie je to o tom, že by sme teraz predĺžili funkčné obdobie takto bez toho, aby sme do toho akokoľvek zasiahli na dlhšie obdobie. To nás nikam, ale že nikam neposunie. A len sa sami klameme a klamete ľudí. Nie je to pravdou, že toto by teraz Slovensku pomohlo. A to referendum o predčasných voľbách je absolútne pokrytectvo. Ešte to takto naplánovať pre ďalšiu vládu. Je to hnusné, je to pokrytecké. A je to absolútny výsmech, ako ste si to takto naplánovali. Musím to zopakovať aj na záver. Takže pre tie obce a mestá povedať: treba vám dať viac času, ale pre tú národnú vládu urobiť všetko preto, aby skončila čo najskôr. Tak akože toto je naozaj výsmech. Takže ja som si dovolila takto k tomu vystúpiť. Myslím si, že toto je absolútny výkrik pokrytectva, ako zneužívať návrhy na zmenu ústavy len, aby sa tu vládna koalícia udržala pri moci a klamala ľudí a ešte vysielala takéto klamlivé signály pred komunálnymi voľbami. A považujem to za absolútne hanebné, lebo mali by sme konečne využívať ten priestor parlamentu na zákony, ktoré pomôžu ľuďom. Lebo toto je ďalší zákon, ktorý teda ľuďom vôbec nepomáha, iba ich klame a je vrcholom pokrytectva. Ďakujem.